kerala news News: ഭൂമിതർക്കം: പ്രതിഷേധം ഇടവകകളിലും; അനുനയനീക്കങ്ങൾ സജീവം - rebel priests and protesters demand administrative archbishop as cardinal george alencherry trying for compromise with auxiliary bishops | Samayam Malayalam
rebel priests and protesters demand administrative archbishop as cardinal george alencherry trying for compromise with auxiliary bishops
Samayam Malayalam | Updated: Jul 7, 2019, 02:02PM IST
ആലഞ്ചേരിയ്ക്കെതിരെ ഇടവകകളിൽ പ്രതിഷേധ കൂട്ടായ്മ
അഡ്മിനിസ്ട്രേറ്റീവ് ബിഷപ്പിനെ നിയമിക്കുന്നതു വരെ ഭരണം മാര്‍പാപ്പ ഏറ്റെടുക്കണം
സഹായമെത്രാന്മാരെ അനുനയിപ്പിക്കാനുള്ള നീക്കവുമായി സഭാനേതൃത്വം
കൊച്ചി: എറണാകുളം അങ്കമാലി അതിരൂപതയ്ക്ക് ഭീമമായ സാമ്പത്തിക നഷ്ടമുണ്ടാക്കിയ വിവാദ ഭൂമിയിടപാടിൽ കര്‍ദിനാള്‍ ആലഞ്ചേരിയ്ക്കെതിരെ ഇടവകകളിലും പ്രതിഷേധം. ഭൂമിയിടപാടിൽ പ്രതിക്കൂട്ടിലായ കര്‍ദിനാള്‍ ആലഞ്ചേരിയെ രക്ഷിക്കാനുള്ള ശ്രമങ്ങള്‍ക്കെതിരെയും സഹായമെത്രാന്മാരെ കാരണം കൂടാതെ പുറത്താക്കിയ നടപടിയ്ക്കെതിരെയുമാണ് വിമതവിഭാഗം വൈദികരുടെയും അൽമായ സംഘടനകളുടെയും നേതൃത്വത്തിൽ പ്രതിഷേധം. ഭൂമിവിവാദവും തുടര്‍ന്നുണ്ടായ വ്യാജരേഖാ വിവാദവുമായി ബന്ധപ്പെട്ട സംഭവങ്ങള്‍ വിശദീകരിക്കുന്ന ലഘുലേഖകളും പള്ളികളിൽ കുര്‍ബാനയ്ക്ക് ശേഷം വിതരണം ചെയ്തു. അതേസമയം, വിഷയം രമ്യമായി പരിഹരിക്കാനുള്ള നടപടികളും അതിരൂപതയുടെ നേതൃതലത്തിൽ നടക്കുന്നുണ്ട്.
അതിരൂപത അൽമായ മുന്നേറ്റത്തിന്‍റെ പേരിലാണ് ഇന്ന് അതിരൂപതയിലെ പള്ളികളിൽ പ്രതിഷേധസംഗമവും ലഘുലേഖാവിതരണവും നടത്തിയത്. അതിരൂപത സുതാര്യതാ സമിതിയുടെയും വിവിധ ഇടവകകളിലെ വിശ്വാസികളുടെയും സഹകരണത്തോടെയായിരുന്നു ഇന്നത്തെ പ്രതിഷേധം. അതിരൂപതയിലെ ഭൂരിഭാഗം വൈദികരും കര്‍ദിനാള്‍ മാര്‍ ജോര്‍ജ് ആലഞ്ചേരിയ്ക്കെതിരെ നിലപാടെടുത്തിട്ടുണ്ടെങ്കിലും ഇന്നത്തെ പ്രതിഷേധത്തിൽ വൈദികര്‍ നേരിട്ട് പങ്കെടുത്തിട്ടില്ലെന്നാണ് വിവരം.
ഭൂമിവിൽപ്പനയുമായി ബന്ധപ്പെട്ട വിവാദത്തിൽ കാരണം കൂടാതെ പുറത്താക്കിയ സഹായമെത്രാന്മാരായ മാര്‍ സെബാസ്റ്റ്യൻ എടയന്ത്രത്തിനും മാര്‍ ജോസ് പുത്തൻവീട്ടിലിനും പ്രതിഷേധക്കാര്‍ ഐക്യദാര്‍ഢ്യം പ്രഖ്യാപിച്ചു. ഭൂമി വിൽപ്പനയ്ക്ക് പിന്നാലെ ഉയര്‍ന്ന വ്യാജരേഖാ വിവാദത്തിൽ വിമത വിഭാഗം വൈദികരെയും മാര്‍ സെബാസ്റ്റ്യൻ എടയന്ത്രത്തിനെയും അറസ്റ്റ് ചെയ്യാനാണ് നീക്കമെന്നും ഇതിനെതിരെ ശക്തമായ പ്രതിഷേധം ഉണ്ടാകണമെന്നും ലഘുലേഖയിൽ വ്യക്തമാക്കുന്നു. മാര്‍ ആലഞ്ചേരിയ്ക്ക് ഭരണം ഉറപ്പിക്കാൻ അതിരൂപതയെ ചേര്‍ത്തല, എറണാകുളം, അങ്കമാലി എന്നിങ്ങനെ മൂന്ന് രൂപതകളായി തിരിക്കാൻ ശ്രമം നടക്കുന്നുണ്ടെന്നാണ് ആരോപണം. തൃക്കാക്കരയിലുള്ള പത്തേക്കര്‍ സ്ഥലം വിറ്റതോടെ അതിരൂപതയുടെ സാമ്പത്തിക ബാധ്യത അവസാനിച്ചെങ്കിലും ഭൂമിവിവാദത്തിൽ ഇടം പിടിച്ച കോതമംഗലം കോട്ടപ്പടിയിലെ സ്ഥലവും വിൽക്കാനുള്ള ശ്രമം മാര്‍ ആലഞ്ചേരി തുടങ്ങിയിട്ടുണ്ട്. കര്‍ദിനാളിനെതിരെ പ്രതിഷേധിച്ച വൈദികര്‍ക്കെതിരെ നടപടിയെടുക്കാൻ പോലീസ് വഴിയും വത്തിക്കാനിലെ പൗരസ്ത്യ തിരുസംഘം വഴിയും സമ്മര്‍ദ്ദം ചെലുത്തപ്പെടുന്നുണ്ടെന്നും ഇതിനെ എതിര്‍ത്ത് തോൽപ്പിക്കണമെന്നും ലഘുലേഖയിൽ ആവശ്യപ്പെടുന്നു.
അതിരൂപതയിൽ നടന്ന ഭൂമിയിടപാടുകളെല്ലാം സഭാ നിയമങ്ങളും സിവിൽ നിയമങ്ങളും ലംഘിച്ചു കൊണ്ടുള്ള റിയൽ എസ്റ്റേറ്റ് മാഫിയ പ്രവര്‍ത്തനമാണെന്നാണ് ആരോപണം. ഇപ്പോഴത്തെ പ്രശ്നങ്ങള്‍ പരിഹരിക്കപ്പെടാൻ അതിരൂപതയെയും ദൈവജനത്തെയും അറിയുന്ന സ്വതന്ത്രഭരണച്ചുമതലയുള്ള അഡ്മിനിസ്ട്രേറ്റീവ് ആര്‍ച്ച് ബിഷപ്പ് ഉണ്ടാകണമെന്നും അതുവരെ അതിരൂപതയുടെ ഭരണനിര്‍വ്വഹണം മാര്‍പാപ്പ ഏറ്റെടുക്കണമെന്നും പ്രതിഷേധക്കാര്‍ ആവശ്യപ്പെടുന്നു.
പൗരസ്ത്യ തിരുസംഘം തലവൻ കര്‍ദിനാള്‍ ലിയോനാര്‍ദോ സാന്ദ്രിയുടെ കത്തിനെ ദുര്‍വ്യാഖ്യാനം ചെയ്താണ് സഹായമെത്രാന്മാര്‍ക്കെതിരെ നടപടി സ്വീകരിച്ചതെന്നാണ് പ്രതിഷേധക്കാരുടെ ആരോപണം. ഇത് മാര്‍പാപ്പയുടെ അന്തിമവിധിയാണ് എന്ന സീറോ മലബാര്‍ മീഡിയ കമ്മീഷന്‍റെ പ്രചാരണം കളവാണ്. മാര്‍പാപ്പ വിഷയത്തിൽ നടത്തുന്ന അന്തിമ വിധിയും കൽപ്പനയും സിനഡിന് വരാനിരിക്കുന്നതേയുള്ളൂ. അപ്പസ്തോലിക് അഡ്മിനിസ്ട്രേറ്ററുടെ കാലാവധി കഴിഞ്ഞതു സംബന്ധിച്ച് മാത്രമാണ് മാര്‍പാപ്പ കൽപ്പന പുറപ്പെടുവിച്ചിരിക്കുന്നത്. വിശ്വാസികളെ തെറ്റിദ്ധരിപ്പിക്കാനുള്ള ശ്രമമാണ് ഇപ്പോള്‍ നടക്കുന്നതെന്നും പ്രതിഷേധക്കാര്‍ വ്യക്തമാക്കുന്നു.
"അപ്പസ്തോലിക് അഡ്മിനിസ്ട്രേറ്ററായിരുന്ന മാര്‍ ജേക്കബ് മാനത്തോടത്ത് റോമിലെത്തി ഭൂമിയിടപാട് റിപ്പോര്‍ട്ട് സമര്‍പ്പിക്കുന്നതിനു മുൻപേ മാര്‍ മാനത്തോടത്ത് ക്രിമിനൽ കേസിലെ പ്രതിയാണെന്ന് സ്ഥാപിക്കാനുള്ള കൗശലത്തോടെയുള്ള നീക്കമായിരുന്നു വ്യാജരേഖാവിവാദം." ഞാറയ്ക്കൽ സെന്‍റ് മേരീസ് പള്ളിയിൽ നടന്ന പ്രതിഷേധ കൂട്ടായ്മയിൽ സംസാരിക്കവേ അതിരൂപതാ സുതാര്യതാ സമിതി വക്താവ് ഷൈജു ആന്‍റണി പറഞ്ഞു.
മാര്‍ ആലഞ്ചേരിയ്ക്ക് നൂൺഷ്യോ അയച്ച കത്ത് പ്രകാരമുള്ള കാലാവധി തുടങ്ങുന്നതിന് മുൻപു തന്നെ അര്‍ധരാത്രിയിലെത്തി അധികാരം പിടിച്ചെടുത്ത് നടപടികള്‍ ആരംഭിച്ചത് സഭാനിയമങ്ങളുടെ ലംഘനമാണ്. തന്‍റെ അജണ്ടകള്‍ നടപ്പാക്കാൻ പറ്റുന്ന വൈദികരെ തെരഞ്ഞു പിടിച്ചു കര്‍ദിനാള്‍ പ്രധാന സ്ഥലങ്ങളിൽ നിയമിക്കുകയാണെന്നും അരമനയുടെ പരിസരത്ത് മഫ്തിയിൽ പോലീസിനെ നിര്‍ത്തിയിരിക്കുന്നത് സഭയ്ക്ക് നാണക്കേടാണെന്നും ലഘുലേഖയിൽ വ്യക്തമാക്കുന്നു.
"ഓറിയന്‍റൽ കോൺഗ്രിഗേഷനിൽ സ്വാധീനം ചെലുത്തി അതിരൂപതയെക്കുറിച്ച് തെറ്റായ കാര്യങ്ങള്‍ ധരിപ്പിക്കുകയാണ്. വിവാദരേഖയെക്കുറിച്ച് തെറ്റായ കാര്യങ്ങള്‍ വിവര്‍ത്തനം ചെയ്ത് വത്തിക്കാനിൽ വിതരണം ചെയ്യുകയാണ്. സഭാഗാത്രത്തെ മുഴുവൻ കളങ്കപ്പെടുത്തുന്ന രീതിയിലാണ് വത്തിക്കാനിലെ കൽദായ വൈദിക ലോബി പ്രവര്‍ത്തിക്കുന്നത്. "ലഘുലേഖയിൽ ആരോപിക്കുന്നു.
അതിരൂപത വിഭജിക്കപ്പെടാതെ കൂട്ടായ്മ സംരക്ഷിക്കേണ്ടതിനെപ്പറ്റി മാര്‍പ്പാപ്പ പറ‍ഞ്ഞിരുന്നുവെന്നും എന്നാൽ മാര്‍ ആലഞ്ചേരിയുടെ ഇപ്പോഴത്തെ പ്രവൃത്തികള്‍ വിഭാഗീയത സൃഷ്ടിക്കുകയാണെന്നുമാണ് ആരോപണം. സഭയെക്കുറിച്ചുള്ള മാര്‍പാപ്പയുടെ താത്പര്യങ്ങളെപ്പോലും ആലഞ്ചേരി മുഖവിലയ്ക്കെടുക്കുന്നില്ലെന്നും ആരോപണമുണ്ട്.
അതേസമയം, വിശ്വാസികള്‍ കൂടി പ്രതിഷേധത്തിന്‍റെ ഭാഗമാകുന്ന സാഹചര്യത്തിൽ അനനുയ നീക്കങ്ങളുമായി സഭാനേതൃത്വം രംഗത്തെത്തിയിട്ടുണ്ട്. ഇതിന്‍റെ ഭാഗമായി ചുമതലകളിൽ നിന്ന് നീക്കിയ സഹായമെത്രാന്മാരെ ഇപ്പോഴത്തെ കടുത്ത നിലപാടുകളിൽ നിന്ന് പിന്തിരിപ്പിക്കാനാണ് ശ്രമം നടക്കുന്നത്. ഇവരെ അനുനയിപ്പിക്കാനായാൽ പ്രതിഷേധത്തിന്‍റെ ശക്തി കുറയ്ക്കാനാകുമെന്നാണ് സഭാനേതൃത്വത്തിന്‍റെ വിശ്വാസം. പുറത്താക്കപ്പെട്ട സഹായമെത്രാന്മാരോട് അരമനയിലേയ്ക്ക് താമസം മാറാൻ കര്‍ദ്ദിനാള്‍ ആവശ്യപ്പെട്ടതായും ഇവരെ കൂടിക്കാഴ്ചയ്ക്ക് വിളിച്ചതായും റിപ്പോര്‍ട്ടുകളുണ്ട്.
Web Title rebel priests and protesters demand administrative archbishop as cardinal george alencherry trying for compromise with auxiliary bishops
കൂടുതൽ വാർത്തകൾ :Syro Malabar Church|rebel priests|pope francis|Leonardo Sandri|Kerala police|ernakulam angamaly archdiocese|Cardinal George Alencherry|auxiliary bishops
ഭൂമിതർക്കം: പ്രതിഷേധം ഇടവകകളിലും; അനുനയനീക്കങ്ങൾ സജീവം...
രാജ്‌കുമാറിനെ മർദ്ദിച്ചത് കൊല്ലാൻ വേണ്ടി തന്നെയെന്ന് കൂട്ടു പ്രത...
ബോയ്സ് ഹോമിലെ കുട്ടികളെ പീഡിപ്പിച്ച യുവ വൈദികൻ അറസ്റ്റിൽ...
"പാലാരിവട്ടം പാലം തകർന്നു വീഴാതിരുന്നത് ദൈവകൃപ കൊണ്ട്"...
സി എഫ് തോമസ് കേരള കോൺഗ്രസ് ചെയ‍ർമാനാകും: പി ജെ ജോസഫ്...